PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Bratislava     31.05.2000

Číslo:2000/KV/1/1/139							

 	Protimonopolný úrad Slovenskej republiky, I. výkonný odbor, v správnom konaní začatom z vlastného podnetu vo veci dohody obmedzujúcej súťaž uzatvorenej medzi podnikateľom Pivovar TATRAN, a.s., Murgašova 1, 058 80 Poprad a podnikateľom František Vajdík TEMPO, ul. Slobody 3070/25, Poprad a vo veci dohody obmedzujúcej súťaž uzatvorenej medzi podnikateľom Pivovar TATRAN, a.s., Murgašova 1, 058 80 Poprad           a podnikateľom Stanislav Pallo PETOS, Jamník 33 takto

rozhodol:

1. na základe § 11 ods. 1 písm. b) zákona č. 188/1994 Z.z. o ochrane hospodárskej súťaže       v znení neskorších predpisov časť-článok V. Zmluvy o prenájme výčapného zariadenia uzatvorenej medzi podnikateľom Pivovar TATRAN, a.s., Murgašova 1, 058 80 Poprad            a podnikateľom František Vajdík TEMPO, ul. Slobody 3070/25, Poprad dňa 02.01.1999 je zakázaná a neplatná podľa § 3 ods. 1 zákona č. 188/1994 Z.z. o ochrane hospodárskej súťaže v znení neskorších predpisov,

2.  na základe § 11 ods. 1 písm. c) zákona č. 188/1994 Z.z. o ochrane hospodárskej súťaže      v znení neskorších predpisov, ukladá podnikateľom Pivovar TATRAN, a.s., Murgašova 1, 058 80 Poprad a František Vajdík TEMPO, ul. Slobody 3070/25, Poprad  povinnosť zdržať sa plnenia časti zmluvy uvedenej v bode 1 tohto výroku a odstrániť závadný stav vzniknutý         z plnenia časti zmluvy zmluvnými stranami do 60 dní odo dňa nadobudnutia právoplatnosti tohto rozhodnutia,

3. na základe § 11 ods. 1 písm. b) zákona č. 188/1994 Z.z. o ochrane hospodárskej súťaže       v znení neskorších predpisov časť-článok V. Zmluvy o prenájme výčapného zariadenia uzatvorenej medzi podnikateľom Pivovar TATRAN, a.s., Murgašova 1, 058 80 Poprad           a podnikateľom Stanislav Pallo PETOS, Jamník 33 dňa 21.12.1999 je zakázaná a neplatná podľa § 3 ods. 1 zákona č. 188/1994 Z.z. o ochrane hospodárskej súťaže v znení neskorších predpisov,

4.  na základe § 11 ods. 1 písm. c) zákona č. 188/1994 Z.z. o ochrane hospodárskej súťaže       v znení neskorších predpisov, ukladá podnikateľom Pivovar TATRAN, a.s., Murgašova 1,    058 80 Poprad a Stanislav Pallo PETOS, Jamník 33 povinnosť zdržať sa plnenia časti zmluvy uvedenej v bode 3 tohto výroku a odstrániť závadný stav vzniknutý z plnenia časti zmluvy zmluvnými stranami do 60 dní odo dňa nadobudnutia právoplatnosti tohto rozhodnutia.

Odôvodnenie:

	Dňa  31.01. 2000 sa  začalo z podnetu Protimonopolného úradu Slovenskej republiky,  I. výkonný odbor (ďalej len „úrad“) správne konanie v zmysle § 11 ods. 1 písm. b)  zákona  č. 188/1994 Z.z. v znení neskorších predpisov (ďalej len „zákon“)  vo veci porušenia § 3 zákona voči podnikateľovi Pivovar TATRAN, a.s., Murgašova 1, 058 80 Poprad (ďalej len „Pivovar TATRAN, a.s.,“).

	Dňom  13.4. 2000  nadobudla účinnosť novela zákona pod číslom 121/2000 Z. z., ktorá dopĺňa inštitút dohôd obmedzujúcich súťaž. Na základe skutočnosti, že predmetné konanie sa začalo pred účinnosťou danej novely, úrad v konaní postupoval v zmysle predpisov platných  v čase začatia správneho konania.

	V rámci  konania si úrad  vyžiadal  od podnikateľa Pivovar TATRAN, a.s. všetky typy  zmlúv vrátane príloh resp. dodatkov k nim, ktoré má uzatvorené so svojimi odberateľmi piva, údaje o dodávkach piva na trh SR a zoznam odberateľov piva.

	Spoločnosť Pivovar TATRAN, a.s. bola zapísaná do Obchodného registra Okresného súdu Prešov, oddiel Sa, vložka č. 10163/P dňa 01.01.2000. Spoločnosť Pivovar TATRAN, a.s. prebrala dňom 01.01.2000 majetok, práva a záväzky spoločnosti Pivovar TATRAN,s.r.o., Murgašova 1, Poprad pôvodne zapísanej v Obchodnom registri Okresného súdu Prešov,  vložka č. 10589/P zrušenej bez likvidácie premenou na akciovú spoločnosť. Predmetom činnosti  spoločnosti okrem iného je výroba piva, výroba nealkoholických nápojov a sirupov, výroba a predaj sladu a obchodná činnosť. Podiel dodávok piva  spoločnosti Pivovar TATRAN, a.s. na trh SR  predstavoval za rok 1999 približne 184 914 hl. Dodávky piva sa uskutočňujú na základe kúpnych zmlúv, uzatvorených medzi výrobcom piva a odberateľmi. Tieto zmluvy  obsahujú ustanovenia, vymedzujúce  predmet zmluvy, termín plnenia a spôsob odberu, kúpnu cenu a jej splatnosť a  zásady používania obalov.
	
	V rámci predmetného správneho konania  boli subjektom skúmania zmluvy, ktoré má pivovar uzatvorené s odberateľmi typu zariadení s priamou konzumáciou piva ako sú hotely, reštaurácie, kaviarne (ďalej len „HoReCa“). Z predložených podkladov a údajov úrad zistil, že ide o zmluvy, ktoré majú vertikálny charakter, to znamená, že sú uzatvorené medzi stranami pôsobiacimi na rôznych úrovniach trhu,  t.j. medzi výrobcom a predajcom.

	Pivovar TATRAN, a.s. predložil úradu Zmluvu o prenájme výčapného zariadenia, uzatvorenú medzi prenajímateľom Pivovar TATRAN, a.s. a nájomcom František Vajdík TEMPO (ďalej len „nájomca“), ul. Slobody 3070/25, Poprad dňa 02.01.1999 (ďalej len „Zmluva“). Tento typ zmluvy uzatváral Pivovar TATRAN, a.s. s odberateľmi sudového piva do 31.7.1999.

	Nájomca podniká na základe koncesnej listiny vydanej dňa 02.06.1997 Okresným úradom v Poprade, Odbor živnostenský a ochrany spotrebiteľa pod reg. č. 1326/97 sp. č.       Žo - 97/11920/002 KL. Koncesná listina bola vydaná na vykonávanie koncesovanej živnosti pohostinská činnosť bez ubytovacieho zariadenia a závodné stravovanie. 

	Úrad  pri posudzovaní jednotlivých ustanovení predmetnej Zmluvy zistil nasledovné:

	Predmetom  Zmluvy podľa článku I. (Predmet zmluvy) je prenájom výčapného zariadenia pozostávajúceho z výčapného stojana, rozvodky a hadice PVC  za zmluvných podmienok.

	Zmluva okrem iných ustanovení obsahuje v článku III. (Povinnosti  a záväzky nájomcu) v treťom odstavci ustanovenie: “Nájomca sa zaväzuje, že na horeuvedenom výčapnom zariadení bude čapovať len tie druhy piva, ktoré vyrába prenajímateľ.“

V prípade, že nájomca tento záväzok poruší, prenajímateľ si vyhradzuje právo okamžitej demontáže výčapného zariadenia.

Zmluva v článku V. (Všeobecné a záverečné ustanovenie) v prvom odstavci obsahuje ustanovenie: „Táto zmluva... uzatvára sa na dobu neurčitú“. 

	Pivovar TATRAN, a.s. predložil úradu tiež Zmluvu o prenájme výčapného zariadenia uzatvorenú medzi prenajímateľom Pivovar TATRAN, a.s. a nájomcom Stanislav Pallo PETOS (ďalej len „nájomca“), Jamník 33 dňa 21.12.1999 (ďalej len „Zmluva o prenájme“). Tento typ zmluvy uzatvára Pivovar TATRAN, a.s. s odberateľmi sudového piva od 01.08.1999.

	Nájomca podniká na základe koncesnej listiny vydanej dňa 15.09.1992 Obvodným úradom v Liptovskom Mikuláši, živnostenským oddelením pod reg. č. Žo 2838/1992. Koncesná listina bola vydaná na vykonávanie pohostinskej činnosti.

	Úrad  pri posudzovaní jednotlivých ustanovení predmetnej Zmluvy o prenájme zistil nasledovné:

	Predmetom  Zmluvy o prenájme podľa článku I. (Predmet zmluvy) je prenájom výčapného zariadenia pozostávajúceho z chladiaceho zariadenia SH 4, výčapného stojana, čapovacej hlavy a stola 1800 ľavého za zmluvných podmienok.

	Zmluva o prenájme okrem iných ustanovení obsahuje v článku III. (Povinnosti  a záväzky nájomcu) v treťom odstavci ustanovenie: “Nájomca sa zaväzuje, že na horeuvedenom výčapnom zariadení bude čapovať len tie druhy piva, ktoré vyrába prenajímateľ.“

V prípade, že nájomca tento záväzok poruší, prenajímateľ si vyhradzuje právo okamžitej demontáže výčapného zariadnia.

Zmluva o prenájme v článku V. (Všeobecné a záverečné ustanovenie) v prvom odstavci obsahuje ustanovenie: „Táto zmluva... uzatvára sa na dobu neurčitú“. 

	Vzhľadom na obsah predmetných  ustanovení  Zmluvy a Zmluvy o prenájme (ďalej len „zmlúv“), plnením ktorých môže dôjsť k obmedzeniu hospodárskej súťaže, majú predmetné zmluvy v zmysle zákona charakter dohody obmedzujúcej súťaž. 
	 
	 Podľa § 3 ods. 1 zákona dohody a zosúladené postupy podnikateľov, ktoré majú za cieľ alebo môžu mať za následok obmedzovanie súťaže sú zakázané, ak zákon neustanovuje inak.

	V zmysle § 5 ods. 1 zákona sa zákaz  podľa § 3 a 4 nevzťahuje na dohody obmedzujúce súťaž, ktoré súčasne
a) prispievajú k zlepšeniu výroby a distribúcie tovaru alebo k podpore technického a hospodárskeho rozvoja,
b)  poskytujú užívateľom primeranú časť prospechu z toho vyplývajúcu,
c) neukladajú účastníkom dohody obmedzujúcej súťaž také obmedzenia, ktoré nie sú nevyhnutné na dosiahnutie týchto cieľov,
d)  neumožňujú účastníkom dohody obmedzujúcej súťaž vylúčiť súťaž vo vzťahu k podstatnej časti dotknutého tovaru.

	Na základe uvedeného úrad pristúpil k vykonaniu analýzy ustanovení zmlúv, uvedených na strane 3 tohto rozhodnutia za účelom posúdenia splnenia kritérií, umožňujúcich tieto ustanovenia vyňať spod zákonom stanoveného zákazu dohôd obmedzujúcich súťaž. 

Úrad vymedzil relevantný trh definovaný v § 7 ods. 3 zákona, v ktorom je relevantný trh určený ako priestorový a časový súbeh ponuky a dopytu takých tovarov, ktoré sú pre uspokojenie určitých potrieb užívateľov zhodné alebo vzájomne zastupiteľné.

Ako výrobkový relevantný trh úrad stanovil trh predaja piva do zariadení s priamou konzumáciou piva.

Z geografického hľadiska úrad vymedzil ako relevantný trh územie Slovenskej republiky, pretože dodávky piva zahŕňajú celé územie SR.

Z časového hľadiska úrad vymedzil relevantný trh ako obdobie od začiatku roka 1999, ktoré je rozhodujúce pre posúdenie podmienok na danom relevantnom trhu.

	K takto vymedzenému relevantnému trhu možno uviesť nasledovné:

	Ponuku piva na vymedzenom relevantnom trhu predstavujú dodávky piva všetkých domácich výrobcov piva ako aj pivo z dovozu, predovšetkým z ČR. Celkový predaj piva v roku 1999 predstavoval 4 575 706 hl. Odborným odhadom je pomer  predaja piva do zariadení s priamou konzumáciou piva a predaj piva na miesta bez priamej konzumácie piva  rovnaký. Úrad ako zariadenia s priamou konzumáciou piva určil všetky zariadenia hotelov, reštaurácií a kaviarní. Podľa dostupných údajov je týchto zariadení na území SR približne     14 000. Spravidla každé zariadenie HoReCa predáva pivo sudové, fľaškové a plechovkové, pričom predaj sudového piva zvyčajne presahuje 80 % celkového predaja piva v týchto zariadeniach. HoReCa majú možnosť odoberať pivo prostredníctvom veľkoobchodných predajcov, alebo priamo z pivovaru. S najvýznamnejším postavením na trhu sú pivovary patriace do ekonomickej skupiny Heineken  s celkovým podielom cca 40 % relevantného trhu, pivovar vo Veľkom Šariši, ktorý má približne 19 %  a  v Topoľčanoch s podielom  približne 13 % relevantného trhu. Pivovary URPÍN, S.T.E.I.N a  Vyhne majú približne 5 %-ný podiel  na relevantnom trhu. Ostatné pivovary  majú  podiel od 0,7 % do 4 %. Do poslednej uvedenej skupiny patrí tiež  Pivovar TATRAN, a.s. Jeho dodávky na trh SR predstavovali celkom za rok približne 184 914 hl, čo predstavuje podiel na trhu SR 4 %,  z čoho bolo 69 819 hl piva sudového. Pri predaji piva v zariadeniach  HoReCa  je tento predaj spojený s poskytovaním určitých dodatočných služieb priamo súvisiacich s predajom. Vzhľadom na nevyužité kapacity väčšiny pivovarov sa tieto snažia upevňovať svoju trhovú pozíciu inštaláciou a údržbou výčapného zariadenia, vybavením prevádzky pohármi, reklamnými predmetmi, podložkami, popolníkmi a pod. Keďže všetky sortimentné druhy piva tvoria vzhľadom na vysoký stupeň zameniteľnosti jeden produktový trh, je možný ľubovoľný prechod predajcu k iným dodávateľom piva. Stupeň konkurencie na danom trhu je možné hodnotiť na základe vyššie  uvedeného, ako aj na základe informácií získaných priamo od predajcov piva ako značne intenzívny. Rozhodnutie predajcu pri výbere dodávateľa je čiastočne ovplyvnené spotrebiteľskými zvyklosťami v danom regióne.

	Čo sa týka ustanovení zmlúv, podľa ktorých sa  nájomca  zaväzuje, že predmet zmluvy bude používať len na čapovanie výrobkov prenajímateľa úrad dospel k nasledovným záverom:

Pivovar TATRAN, a.s. na základe predmetných zmlúv zabezpečí montáž a podmienky riadneho fungovania výčapného zariadenia, opravy a údržbu s čím sú spojené náklady. Zmluvy vedú k spolupráci medzi zmluvnými stranami, pričom zámerom strán  dohody je poskytnúť predajcovi  zlepšenú kvalitu predaja v prospech  konečného  spotrebiteľa. Je možné konštatovať, že primeraný prospech  vyplýva  pre predajcu  i pre konzumentov  piva. Zmluvy neobmedzujú nájomcov v rozhodnutí inštalovať v prevádzkárni ďalšie výčapné zariadenie a teda ani čapovať v prevádzkárni pivo iných výrobcov, to znamená že nie je obmedzená voľnosť výberu dodávateľa piva v prípade potreby zabezpečenia širšej sortimentnej ponuky. Ľubovoľný je taktiež predaj fľaškového piva. Predmetná zmluva spĺňa podmienky § 5 ods.1 písm. a) a b) zákona.

	Úrad ďalej zistil, že ustanovenia zmlúv ukladajú jej účastníkom len také obmedzenia, ktoré sú nevyhnutné pre dosiahnutie obchodných zámerov zmluvných strán, čo vyplýva z požiadavky zabezpečiť efektívnosť prostriedkov vynaložených na obstaranie výčapného zariadenia,  jeho prevádzkovanie a údržbu, čím je splnená podmienka § 5 ods. 1 písm. c) zákona.

	Vzhľadom na charakter relevantného trhu  daný dostatočným počtom konkurujúcich si súťažiteľov a značným stupňom  intenzity súťaže na strane ponuky i dopytu a vzhľadom na nevýznamné postavenie zmluvných strán na ňom zmluvy neumožňujú vylúčiť súťaž vo vzťahu k podstatnej časti dotknutého tovaru, čím je splnená podmienka § 5 ods. 1 písm. d) zákona.

	Podľa časti článku V. zmlúv sa zmluvné strany dohodli, že zmluvy sa uzatvárajú na dobu neurčitú. Vzhľadom na to, že ide o dohodu obmedzujúcu súťaž v ustanoveniach vyššie uvedených, sú tieto zmluvy v časti článku V.(Všeobecné a záverečné ustanovenie) zakázané a neplatné. Uvedené vyplýva zo skutočnosti, že zhodnotenie, či jednotlivé obmedzujúce ustanovenia zmlúv spĺňajú podmienky súčasne § 5 ods. 1 zákona vychádza z konkrétnych podmienok na vymedzenom relevantnom trhu. Vychádzajúc z charakteristík daného trhu  maximálna doba, na ktorú môže úrad povoliť výnimku je v zmysle § 5 zákona  doba 5 rokov, čo predstavuje  obdobie, počas ktorého nemusí dôjsť k významným zmenám podmienok, ktoré úrad  zohľadnil pri udelení výnimky.

	Listami č. 1559/PMÚ SR/2000, č. 1624/PMÚ SR/2000  a č. 1710/PMÚ SR/2000 zo dňa 23.05.2000 úrad vyzval účastníkov konania, aby sa vyjadrili k premetu konania a výsledkom vyšetrovania.
	
	V zmysle § 14 ods. 1 zákona je úrad oprávnený za porušenie povinnosti podľa tohto zákona uložiť podnikateľovi pokutu podľa závažnosti porušenia až do výšky 10 % z obratu za predchádzajúce účtovné obdobie, ak nie je možné vyčísliť obrat, až do výšky 10 miliónov Sk.

	Uloženie pokuty pre podstatné porušenie zákona musí byť v súlade s dĺžkou a vážnosťou  porušenia. Úrad neaplikuje rovnakú škálu pokút pre úrčité porušenia, ale pokuty ukladá na základe dôkladného posúdenia jednotlivých prípadov.

	Úrad neuložil pokutu zmluvným stranám, pretože postavenie zmluvných strán na trhu je nevýznamné z pohľadu možností výraznejšieho ovplyvnenia intenzity súťaže.

	Na základe týchto skutočností úrad rozhodol tak, ako je uvedené vo výrokovej časti tohto rozhodnutia.

Poučenie:

	Podľa § 61 ods.1 zákona č. 71/1967 Zb. o správnom konaní proti tomuto rozhodnutiu možno podať na Protimonopolný úrad Slovenskej republiky, I. výkonný odbor v lehote 15 dní odo dňa oznámenia tohto rozhodnutia rozklad. Včas podaný rozklad má odkladný účinok.

                                                           

									Ing. Ján Matuský
								riaditeľ I. výkonného odboru

Rozhodnutie sa doručí:

1. Pavol Jurčík, riaditeľ, Pivovar TATRAN, a.s., Murgašova 1, 058 80 Poprad

2. František Vajdík, František Vajdík TEMPO, ul. Slobody 3070/25, Poprad

3. Stanislav Pallo, Stanislav Pallo PETOS, Jamník 33,  033 01 Liptovský Hrádok